पंज बजदे गै ओ सुच्च बन्द करियै मशीना दे कलपुर्जे दिखदा ऐ। तपी, धस्सी दी दंदार आरी उप्पर औंगलियां फैरदा ऐ। इस छूने कन्ने हर रोज इस मौकै ओदे मनै च अपनी सन्ताना जनेया लाड छलकी पौंदा ऐ। घर परतोन्दे बारी ओदे अन्दर अजीब जनेया मोह जागी पौंदा ऐ। लगदा ऐ ओ अपने कुसै सक्के सरबन्धी कशा लम्मे अरसे आस्तै बिछड़ै करदा ऐ। कदम घरै बक्खी लेई चलदे न, पर मन आखदा ऐ—नईं जा ! ठीक बी ऐ। लोक अपनियें इट्टें दियें कंदें ते मिट्टी दियें खडालें गी इन्ना हिरख समोद करदे न तां ओ दिन भर शीं...शीं चीकदी मशीना गी की नईं करै ? पर मशीन अपनी ते नेईं ? कम्म कुसै दा, मशीन कुसै दी ते तू कित्त लेखै ! उसदे अन्दर कुसै ने कईं बारी ए पुच्छेया ऐ। उसने कदें उसदा जुआब नईं दित्ता। चुप चपीता अपने कम्मा च रुज्झेया रेया ऐ। कम्म....कम्म कम्म.... ! इने बीएं बरें च उसने मशीना कोला कम्म करना सिक्खेया ऐ, बिना किसै तरक दे, बिना किसै सुआलै दे। बड़ी गाढ़ी दोस्ती निभी ऐ दौनें च। बडलैं औन्दे बारी उसने उसी अपनी मित्तरनी समझेया ऐ, कम्मै मौकै गुरू, ते संञां लै लुआद ! अपनी उमरी दा जिन्ता हिस्सा उसने इसदे कोल कट्टेया ऐ, उन्ना कुतै होर नईं। इस पर नमां-नमां कम्म सिक्खा करदा हा डजे ब्याह होईं गेया हा। उस्ताद ने उसी केई बारी समझाया हा जे ज़र, जमीं ते जनानी जोरा आले कोल रौंहदी ऐ ; पर मशीन ओ मसूक ऐ जेड़ी उस कन्ने कटदी ऐ जड़ा हलीम होइयै इसदी आशकी करै। उस्ताद हुंदी ए सिक्ख उसने म्हेशां चेत्ता रक्खी ऐ। इस्सै करी जिन्नी चंगी चाली ओ इस मशीना दे सुभा दा बाकफ ऐ उन्नी समझ खबरै उसी अपने मना दी बी नईं ! बिंद क् कुदै मुटसुरी सनोची ओ झट सेई करी जन्दा ऐ जे फलाने थार फलानी गड़बड़ ऐ।